En person leverte inn en mulig granat på et loppemarked i Lier tirsdag.

Hendelsen skjedde i Lier, like utenfor Drammen tirsdag formiddag.

Politiet har ba om bistand fra forsvaret for å avklare om den kunne utgjøre fare.

#Lier kl. 1245. Politiet har bedt om bistand av forsvaret, etter at en mulig granat ble innlevert til et loppemarked. "Loppen" ble prissatt til kr. 50,- før man oppdaget at den kanskje burde settes vekk på sikkert sted i stedet for salg. — Politiet i Sør-Øst (@politietsorost) August 22, 2018

– «Loppen» ble prissatt til kr. 50,- før man oppdaget at den kanskje burde settes vekk på et sikkert sted i stedet for å selges, skriver Sør-Øst politidistrikt på Twitter.

Tirsdag kveld bekrefter loppemarkedet til DRM24 at granaten var ufarlig.

– Vi har konferert med en ekspert hos Forsvaret og er sikre på at det dreier seg om en tom såkalt suvenirgranat. Dette som følge av vekten, opplyser en representant for loppemarkedet til DRM24.

Operasjonsleder i politiet, Trond Egil Groth, sier til TV 2 at de rutinemessig tok kontakt med forsvaret da de ble varslet om funnet.

Groth sier videre at den mulige granaten kom i en forsendelse med mye forskjellig.

– Det er litt ekkelt. Mest sannsynlig går dette veldig bra. Det er ingen dramatikk på stedet, og loppemarkedet går sin gang, sa operasjonslederen.

Politiet kjenner ikke til hvem som leverte inn granaten og opplyser at de ikke kommer til å etterforske saken videre.

